Nos H., por la grâce de Deu, evesques de Ostum, faceons savoir a touz ceaus qui verrunt et orrunt ces presentes lettres, que, en nostre presence por ceu especialment estaublie, noble damoiselle Johanne, fille ceai en arriers de noble chevalier mon seignor Guillaume, seignor de Espoisse, cognut por li et por Guillaume, son frere, damoiseaul, lou quel ele tient en s’avourie por devant nos à Semur en Auxois, lou jeudi des huytaines de l’Apparicion, lan de l’Incarnacion Nostre Seignor mil dous cenz quatre vinz et quatorze, presenz nobles chevaliers et nobles persones mon seignor Droue de Mellou, seignor de Chasteaul Chaignon, mon seignor Jehan de Sein Verein, arcediacre de Saaleigné, monseignor Mille, seignor de Noyers, mon seignor Jehan et monseignor Odon de Frolois, frères, mon seignor Gui, seignor de Thilechasteaul, et mon seignor Alexandre de Bragirard, qu’ele est enstrée en l’ommaige et en la foy, por li et por son dit frere, de noble prince mon seignor Roubert, duc de Borgoigne, de tout lou droit que il hont ou chasteaul de Espoisse et en toute la terre de Espoisse, et ha cogneu la dite damoiselle, por li et por son frere, lou dit chasteaul de Espoisse jurauble et randauble au dit mon seignor lou duc, en la forme et en la menière que li autre chasteaul de Borgoigne jurauble et rendauble sunt. Ou tesmoinz de la quel chose, nos havons mis nostre seaul en ces presentes lettres. Donné à Semur-en-Auxois l’an et lou jour desus diz.